**Intervju s nonom Danicom Brnečić**

**Badnjak na kuću, Bog i Gospa u kuću!**

**Božić je istina, obećana i ispunjena.**

**Božić je život, darovan i radostan.**

**Božić je pun ljubavi i skrušenja.**

**Kao jedan od najvećih kršćanskih blagdana u svakom narodu obilježava se na poseban način čineći dragocjeni dio njegove baštine.**

**Ovim intervjujem saznat ćemo na koji način je, kao dijete, Božić slavila nona Danica Brnečić, iz maloga bosanskog sela Pavlovac, kraj Banja Luke.**

***Kako se u tvojoj obitelji slavio Božić?***

Mi smo u selu Pavlovac, kraj Banja Luke u Bosni, slavili Božić na malo drugačiji način, nego što ga slavimo danas. Bili smo siromašni, ali smo se jako veselili proslavi Isusova rođenja. Šestero braće i sestara, među kojima i ja, uvijek smo pomagali roditeljima. Moje sestre i ja sudjelovale smo u pripremi kolača, dok su braća odlazila s tatom u šumu po drva za ogrijev.

***Jeste li kitili kuću i bor?***

Kuću posebno i nismo uređivali, ali smo uživali u kićenju smreke po koju je tata odlazio u šumu. Kitili bismo je šarenim papirićima i bombonima.

***Koja ste jela pripremali za Božić?***

Kao što sam već spomenula, uvijek smo pomagali roditeljima. Za božićni ručak spremali smo puricu, koju smo sami uzgojili, s mlincima, a za desert suhe kolačiće te pitu s medom i orasima.

***Pretpostavljam da ste odlazili na polnoćku?***

Na Badnjak smo uvijek odlazili u crkvu. Crkva je od našeg sela bila udaljena 5 km, stoga sam, zajedno s obitelji i prijateljima, odlazila pješice. Dobro se sjećam, uvijek je bilo puno snijega pa smo se putem grudali i dobro se zabavljali.

***Vjerojatno ste imali i neke posebne običaje?***

Da,naravno! Tata i braća odlazili bi u šumu posjeći drvo dugačko 2 m, koje smo mi zvali badnjak.Tata bi ga ostavio ispred kuće. Na Božić,tko bi se prvi probudio, izišao bi van te dignuo badnjak i stavio ga na kuću. Nakon toga pokucao bi na vrata, ostali ukućani bi otvorili, a on bi rekao:“Hvaljen Isus i Marija!“Tada bi ukućani odgovorili: **„Badnjak na kuću, Bog i Gospa u kuću.“**

***Želiš li što poručiti našim čitateljima?***

Poručila bih im da je od pripreme božićnih poklona važnija priprema duše koju treba očistiti oprostom i milošću za druge.

I na kraju, svima želim sretan i blagoslovljen Božić te da ih božićna svjetlost grije, osnažuje i štiti od svih iskušenja.

Lea Brnečić, 8.a